Γνωμοδότηση της Οικονομικής και Κοινωνικής Επιτροπής για την "Πρόταση απόφασης του Ευρωπαϊκού Κοινοβουλίου και του Συμβουλίου με την οποία επεκτείνεται η απόφαση αριθ. 710/97/ΕΚ για συντονισμένη μέθοδο χορήγησης αδειών στον τομέα των δορυφορικών προσωπικών επικοινωνιακών υπηρεσιών στην Κοινότητα"

(2000/C 140/11)

Στις 20 Μαρτίου 2000, και σύμφωνα με το άρθρο 262 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα "Μεταφορές, ενέργεια, υποδομές, κοινωνία των πληροφοριών" ανέλαβε την προετοιμασία των σχετικών εργασιών (εισηγητής ο κ. Bernabei).

Ακολούθως, και σύμφωνα με τις διατάξεις των άρθρων 20 και 50 του Εσωτερικού Κανονισμού, η Οικονομική και Κοινωνική Επιτροπή όρισε γενικό εισηγητή τον κ. Bernabei.

Κατά την 371η σύνοδο ολομέλειάς της (συνεδρίαση της 30ής Μαρτίου 2000), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Τα συστήματα δορυφορικών προσωπικών επικοινωνιακών υπηρεσιών SPCS (Satellite Personal Communication Services) χρησιμοποιούνται μαζί με σταθερά ή κινητά συστήματα γήινης βάσεως είτε εναλλακτικώς, είτε συμπληρωματικώς. Ιδιαίτερα, στις περιφέρειες με ανεπαρκώς ανεπτυγμένες σταθερές υποδομές οι κινητές επικοινωνίες μέσω δορυφόρου αντιπροσωπεύουν για όλους σημαντική δυνατότητα για την αποστολή και την παραλαβή μηνυμάτων.

1.2. Συνεπώς, η εισαγωγή δορυφορικών προσωπικών επικοινωνιακών υπηρεσιών αποτελεί σημαντικό βήμα για την υλοποίηση των δικτύων που επιτρέπουν διασύνδεση και κινητικότητα σε σφαιρικό επίπεδο είτε φωνητικώς είτε μέσω στοιχείων και εικόνων.

1.3. Παρά τις δυνατότητες που προαναφέρθηκαν και τις σημαντικές προσπάθειες της βιομηχανίας του τομέα, οι διαστάσεις της αγοράς δεν έχουν ακόμη ανταποκριθεί στις προσδοκίες, ίσως και λόγω κανονιστικών εμποδίων στην ανάπτυξη, ή λόγω περιοριστικών πρακτικών γραφειοκρατικού χαρακτήρα.

1.4. Η χρησιμοποίηση του ραδιοφάσματος βρίσκεται προς το παρόν στο κέντρο της προσοχής τόσο των επιμέρους κρατών όσο και της Ευρωπαϊκής Ένωσης και του κόσμου γενικότερα. Τα αποτελέσματα της δημόσιας διαβούλευσης για το "Πράσινο Βιβλίο" σχετικά με την πολιτική σε θέματα ραδιοφάσματος αποτέλεσαν αντικείμενο ανακοίνωσης της Επιτροπής(1). Παρά τις σημαντικές προόδους στο τεχνικό και τεχνολογικό πεδίο που έχουν σαφώς βελτιώσει τις κλίμακες των διαθέσιμων συχνοτήτων, η αυξανόμενη ζήτηση εκ μέρους των διαφόρων τομέων της αγοράς για τις κινητές επικοινωνίες καθιστά, εκ των πραγμάτων, το φάσμα ιδιαίτερα σπάνιο πόρο. Ως εκ τούτου, οι αποφάσεις που αφορούν το φάσμα δεν έχουν μόνο τεχνική σημασία αλλά και πολιτική, κοινωνική και οικονομική.

1.5. Η Ευρωπαϊκή Ένωση, με την απόφαση αριθ. 710/97/ΕΚ, είχε επιδιώξει να καθορίσει κανονιστικό πλαίσιο που θα επέτρεπε την εισαγωγή κατά σύντονο τρόπο στην Ευρώπη των δορυφορικών συστημάτων που παρέχουν την δυνατότητα χρησιμοποιήσεως των υπηρεσιών SPCS απευθείας μέσω του τερματικού του τελικού χρήστη.

1.6. Τα μέτρα που εισήχθησαν με την απόφαση αυτή αφορούσαν τόσο την εναρμόνιση των συχνοτήτων όσο και την εναρμόνιση της παροχής αδειών, καθώς και τη χρησιμοποίηση και την ελεύθερη κυκλοφορία των τερματικών για τους χρήστες, προβλέποντας μεταξύ άλλων μία "μονοαπευθυντική" διαδικασία που να ισχύει για όλη την Ευρώπη.

2. Πρόταση της Επιτροπής

2.1. Παρά την πρωτοβουλία της Επιτροπής του 1997 και την υιοθέτηση εκ μέρους της ευρωπαϊκής διάσκεψης ταχυδρομείων και τηλεπικοινωνιών (CEPT) πολλών σχετικών αποφάσεων και συστάσεων, δεν υφίστανται ακόμα όλα τα στοιχεία που προβλέποντο από την απόφαση 710/97/EK, με επακόλουθο να διαφέρουν σημαντικά οι συνθήκες και οι διαδικασίες χορήγησης άδειας από το ένα κράτος μέλος στο άλλο. Εξάλλου, δεν έχει ακόμα εφαρμοστεί για τα κινητά δορυφορικά συστήματα η προβλεπόμενη "μονοαπευθυντική" διαδικασία.

2.2. Υπό το φως των τεχνολογικών εξελίξεων που αφορούν τα κινητά επίγεια συστήματα τρίτης γενεάς και τις σχετικές απαιτήσεις αναδιοργάνωσης ορισμένων ζωνών συχνοτήτων, θα απαιτηθεί μία όλο και πιό προσεκτική παρακολούθηση των τρόπων χρησιμοποίησης του φάσματος, δεδομένου μάλιστα ότι ταχέως θα είναι λειτουργικές και άλλες δορυφορικές υπηρεσίες, οι οποίες, αν και θα λειτουργούν σε διαφορετικές ζώνες, θα πρέπει να περιληφθούν στο ίδιο κανονιστικό πλαίσιο.

2.3. Λαμβάνοντας υπόψη τις εκτιμήσεις που προαναφέρθηκαν, η Επιτροπή προτείνει να επεκταθεί η ισχύς του κανονιστικού πλαισίου που εισήχθη με την απόφαση 710/99/EK - το οποίο λήγει τον προσεχή Μάιο - για άλλα τρία έτη και έξι μήνες, δηλαδή μέχρι τις 31 Δεκεμβρίου 2003.

3. Συμπεράσματα

3.1. Η ΟΚΕ, κατά τη διατύπωση της παρούσας γνωμοδότησης, έλαβε δεόντως υπόψη τις εκτιμήσεις και συστάσεις που έχει ήδη αναφέρει σε προηγούμενες σχετικές γνωμοδοτήσεις της και ιδιαίτερα στη γνωμοδότηση που υιοθέτησε ομόφωνα στις 11 Δεκεμβρίου 1997 για τις κινητές και ασύρματες επικοινωνίες (Παγκόσμιο Σύστημα Κινητών Τηλεπικοινωνιών - UMTS)(2), καθώς και στη γνωμοδότησή της, της 28ης Απριλίου 1999, για το "Πράσινο Βιβλίο" για την πολιτική του ραδιοφάσματος στο πλαίσιο των πολιτικών της Ευρωπαϊκής Κοινότητας(3).

3.2. Η ΟΚΕ συμφωνεί με τους λόγους που ώθησαν την Επιτροπή να προτείνει την παράταση της ισχύος των κανονιστικών ρυθμίσεων για τις εγκρίσεις στον τομέα των δορυφορικών προσωπικών επικοινωνιακών υπηρεσιών και πιστεύει ότι η παράταση αυτή ανταποκρίνεται στις ανάγκες τόσο τις νομοθετικές όσο και τις αγοραίες.

3.3. Εξάλλου, η ΟΚΕ εφιστά την προσοχή της Επιτροπής, του Κοινοβουλίου και του Συμβουλίου όχι μόνο στη σημασία της εναρμόνισης μέσω της "αναθεώρησης 1999" του κανονιστικού πλαισίου των τηλεπικοινωνιών, αλλά κυρίως στην παροχή στους χρήστες των πιό ευρέων δυνατοτήτων ζωνών σε προσιτές τιμές, με τον κατάλληλο συνδυασμό των σταθερών και κινητών επίγειων συστημάτων, των δορυφορικών συστημάτων και των συστημάτων καλωδιακής τηλεόρασης (CATV) εξασφαλίζοντας ταυτόχρονα τις υπηρεσίες για την πραγματοποίηση της μη συσσωρευμένης πρόσβασης στο τοπικό δίκτυο χρηστών (Unbundled Local Loop).

3.4. Εν κατακλείδι, η αίτηση της Επιτροπής φαίνεται να συμφωνεί με την ανάγκη να παρασχεθεί στην Ευρωπαϊκή Ένωση η δυνατότητα να εισέλθει ολοσχερώς στην κοινωνία των πληροφοριών και στο νέο εμπορικό κόσμο ανοιχτής γραμμής, χρησιμοποιώντας όλες τις υποδομές και τις τεχνολογίες των επικοινωνιών που είναι απαραίτητες για την υλοποίηση των αγορών του διαδικτύου.

Βρυξέλλες, 30 Μαρτίου 2000.

Η Πρόεδρος

της Οικονομικής και Κοινωνικής Επιτροπής

Beatrice Rangoni Machiavelli

(1) COM(1999) 538 της 10.11.1999.

(2) ΕΕ C 333 της 30.10.1998, σ. 56.

(3) ΕΕ C 169 της 16.6.1999, σ. 3.